Diari Oficial de la Generalitat Valenciana


Sumari del DOGV 2942, del 01-03-1997 (1997/830847)

DECRET 36/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Medi Ambient.
-------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/02/26/36/dof/vci/html**

### Dades del document

Número de DOGV
:   2942

Data del DOGV
:   01-03-1997

Secció del DOGV
:   DISPOSICIONS GENERALS

Número del document
:   1997/830847


Data del document
:   26-02-1997

Organisme emissor
:   Conselleria de Medi Ambient

Tipus de document
:   Decret

Anàlisi jurídica

DECRET 36/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Medi Ambient.   
El Decret 138/1995, de 6 de juliol, del Govern Valencià, creava la Conselleria d'Agricultura i Medi Ambient, a la qual atribuïa les competències de les anteriors conselleries d'Agricultura, Pesca i Alimentació i de Medi Ambient.  
Transcorregut un cert període de temps, prou ampli per observar les característiques del funcionament conjunt dels dos departaments que, fins a aquell moment, havien tingut una existència diferenciada, es considera convenient, d'acord amb els principis d'eficàcia, jerarquia, descentralització, desconcentració i coordinació, amb sotmetiment ple a la llei i el dret, procedir-ne a la separació per a impulsar, de forma decidida, la millora en la qualitat dels serveis als ciutadans valencians, objectiu primordial del Govern Valencià.  
En escometre el disseny de l'estructura de la Conselleria de Medi Ambient, s'han tingut en compte els dos avanços principals que s'han produït en els últims anys en matèria de política mediambiental, que insisteixen en el caràcter horitzontal pel que fa a altres actuacions impulsades pels poders públics. En particular, després de la Cimera de Rio i d'una sèrie de directives de la Unió Europea, el concept de desenvolupament sostenible s'ha convertit en peça essencial de les polítiques econòmiques, d'inversions públiques i, en general, de totes les accions administratives que es financen a càrrec dels pressupostos. Igualment, i en línia amb les tendències més recents, s'ha donat un nou enfocament a l'educació ambiental, peça essencial de la nova estructura administrativa de la Conselleria, a fi d'afavorir la divulgació dels comportaments socials compatibles amb la protecció del medi ambient.  
D'altra banda, en el disseny de l'estructura de la Conselleria de Medi Ambient, s'han atés també els objectius i els instruments que es reflecteixen en la Carta de les Nacionalitats i Regions Europees pel Medi Ambient, la Carta de València, l'adhesió a la qual ha sigut formalitzada recentment per acord del Govern de la Comunitat Valenciana.  
Tot això, mantenint una estructura de serveis àgil, flexible, que aposta per la major simplificació i garanteix l'acostament a tots els ciutadans, amb la potenciació dels serveis territorials.  
Per tot això, d'acord amb el que es disposa en els articles 35.f i 70 de la Llei de la Generalitat Valenciana 5/1983, de 30 de desembre, de Govern Valencià, a proposta del conseller de Medi Ambient i després de la deliberació prèvia del Govern Valencià en la reunió del dia 26 de febrer de 1997.  
CAPÍTOL I  
Dels òrgans superiors de la Conselleria  
Article 1  
La Conselleria de Medi Ambient és el màxim òrgan encarregat de la direcció i l'execució de la política del Govern Valencià en matèria de medi ambient, i exerceix les competències que té atribuïdes en aquestes matèries.  
Article 2  
El conseller és l'autoritat superior de la Conselleria. Per davall d'aquest, el nivell directiu s'estructura en els següents òrgans:  
1. Secretaria General  
2. Direcció General per al Desenvolupament Sostenible  
3. Direcció General de Qualitat Ambiental  
4. Direcció General d'Educació Ambiental  
Article 3  
El conseller disposa de totes les competències inherents al seu càrrec i, expressament, amb les següents:  
1. Proposar al Govern Valencià el nomenament i cessament dels alts càrrecs del departament.  
2. Preparar i presentar al Govern Valencià els avantprojectes de llei, propostes d'acords i projectes de decrets relatius a les qüestions pròpies del departament i refrendar aquests últims una vegada aprovats.  
3. Formular motivadament l'avantprojecte dels pressupostos de la Conselleria.  
4. Exercir la potestat reglamentària en les matèrias pròpies de la Conselleria, en forma d'ordres d'aquesta.  
5. Proposar al Govern Valencià, perquè l'aprove, la modificació de l'estructura i l'organització de la Conselleria.  
6. Executar els acords del Govern Valencià en el marc de les seues competències.  
7. Resoldre en via administrativa els recursos que s'interposen contra resolucions dels òrgans o autoritats de la Conselleria, tret de les excepcions que establisquen les lleis.  
8. Resoldre els conflictes d'atribucions que sorgisquen entre els diversos òrgans i autoritats de la Conselleria.  
9. Exercer la direcció, iniciativa i inspecció de tots els serveis del departament i l'alta inspecció i altres funcions que li corresponguen en relació amb les entitats autònomes adscrites a aquest.  
10. Disposar les despeses pròpies dels serveis de la Conselleria dins dels límits legals i pressupostaris i la proposta de pagament corresponent.  
11. Exercir les facultats ordinàries en matèria de contractació administrativa dins dels límits legals i pressupostaris.  
12. Atorgar o proposar, si escau, les recompenses oportunes i, si és el cas, exercir les potestats disciplinàries i correctives d'acord amb les disposicions vigents.  
13. Qualsevol altra facultat que li atribuïsquen les lleis, els reglaments, el Govern Valencià o el president de la Generalitat Valenciana.  
Article 4  
En cas d'absència, vacant o malaltia del conseller i tret del que s'estableix en l'article 16.i) de la Llei de Govern Valencià, serà substituït en les seues funcions pel secretari general o pels directors generals, segons l'ordre establit en l'article 2.  
Article 5  
Per a assistir el conseller en l'elaboració de la política general de la Conselleria, es constitueix un consell de direcció que, sota la seua presidència, estarà integrat pel secretari general, els directors generals i el cap del seu Gabinet. Quan el conseller ho estime convenient, podran assistir a les seues reunions aquells responsables de serveis o unitats administratives la presència dels quals es considere oportuna pels temes que s'han de tractar.  
Article 6  
El Gabinet del conseller, directament d'ell dependent, és l'òrgan per al seu suport i assistència immediata. S'ocuparà igualment de les relacions institucionals de la Conselleria i de les relacions amb els mitjans de comunicació social.  
Article 7  
Sota la dependència directa del conseller es configura també el Gabinet d'Estudis i Publicacions, amb rang d'àrea, del qual dependran les funcions d'estudis, estadística ambiental, publicacions i documentació. Especialment, li correspondran les funcions de creació, manteniment i gestió d'un arxiu cartogràfic i els seus elements d'informació territorial, a fi d'aplicar-los en els processos de planificació i anàlisi mediambiental.  
CAPÍTULO I  
Estructura i funcions dels serveis centrales   
de la Conselleria  
Secretaria General  
Article 8  
1. El secretari general proveirà la coordinació dels diferents òrgans de la Conselleria en aquelles actuacions que hagen de realitzar-se conjuntament i vetlarà per l'eficaç tramitació dels assumptes que hagen d'atendre els serveis que depenen d'ell i que afecten la resta. Exercirà les funcions determinades en els articles 74 i 75 de la Llei 5/1983, de 30 de desembre, de Govern Valencià. Dirigeix i coordina les funcions corresponents a gestió administrativa, gestió econòmica i pressupostària, supervisió de projectes, organització, informàtica i inspecció mediambiental.  
2. En particular, exercirà les funcions següents:  
a) Executar les ordres del conseller i exercir les funcions que aquest li delegue.  
b) Coordinar la negociació de qualsevol transferència de competències relativa a la Conselleria.  
c) Elaborar i coordinar projectes o plans d'actuació i programes de necessitats i els avantprojectes dels pressupostos de la Conselleria.  
d) Prestar assistència tècnica al conseller i als directors generals en tot allò que se li requerisca.  
e) Informar el personal directiu de la Conselleria sobre la procedència legal i viabilitat econòmica dels seus programes d'actuació i establir els mitjans d'informació necessaris per a mantenir-lo al corrent de les activitats de la Conselleria.  
f) Informar sobre els assumptes que el conseller ha de sotmetre al Govern Valencià o al president de la Generalitat Valenciana, com també sobre totes les disposicions de caràcter general que puguen emanar de la Conselleria o afectar-ne l'estructura de funcionament .  
g) Proposar la millora i el perfeccionament dels serveis dels diferents centres de la Conselleria i vetlar per l'organització i els mètodes de treball, en funció, primordialment, dels respectius costs i rendiments.  
h) Proposar normes generals sobre adquisició de material i totes les disposicions que afecten el funcionament dels serveis.  
i) Preparar compilacions de les disposicions vigents que afecten la Conselleria, proposar les refoses i revisions de textos legals que es consideren oportunes i cuidar les publicacions tècniques, periòdiques o no, de la Conselleria.  
j) Dirigir i facilitar la formació d'estadístiques sobre les matèries de competència del Govern Valencià que afecten la Conselleria, en col·laboració amb la Direcció General d'Economia o altres organismes amb què es considere convenient.  
3. En els casos d'absència, vacant o malaltia, el secretari general serà substituït en les seues funcions per un dels directors generals, segons l'ordre establit en l'article 2.  
Article 9  
A la Secretaria General Administrativa, amb el màxim rang administratiu, li corresponen les funcions pròpies de la gestió de tots els serveis generals de la Secretaria General.  
Secció tercera  
De las direccions generals  
Article 10  
Sera funcions de les direccions generals de la Conselleria de Medi Ambient:  
1. Encarregar-se de tot allò que fa referència al règim intern dels serveis que dirigeix i resoldre els expedients respectius, sempre que no siga facultat privativa d'altres òrgans superiors.  
2. Dirigir i gestionar els serveis i resoldre els assumptes que li assigne aquest reglament o que el conseller, el subsecretari o el secretari general els encomanen.  
3. Vigilar, fiscalitzar i supervisar el funcionament de totes les dependències a càrrec seu.  
4. Proposar al conseller la resolució que estimen pertinent en assumptes que siguen de la seua competència i la tramitació dels quals corresponga a la direcció general.  
5. Establir el règim intern de les oficines que en depenguen.  
6. Elevar anualment a la consellera un informe sobre el funcionament, el cost i el rendiment dels serveis a càrrec seu.  
7. Qualsevol altra que li assignen les disposicions legals i reglamentàries vigents.  
Secció quarta  
Direcció General per al Desenvolupament Sostenible  
Article 11  
A la Direcció General per al Desenvolupament Sostenible, li correspondrà fer efectiva l'aplicació del desenvolupament sostenible a la Comunitat Valenciana, com a criteri d'orientació de les polítiques econòmiques, amb especial atenció al desplegament de les actuacions relatives al desenvolupament i execució de competències en matèria de recursos naturals renovables, especialment del medi físic, l'avaluació d'impacte ambiental i la gestió dels espais naturals protegits.  
Article 12  
Per a l'exercici de les seues funcions, la Direcció General per al Desenvolupament Sostenible s'estructura en les següents àrees:  
- Àrea de Recursos Forestals, de la qual dependran les funcions de gestió forestal i de prevenció d'incendis.  
- Àrea de Conservació del Medi Natural i d'Avaluació d'Impacte Ambiental, de la qual dependran les funcions de Programació i avaluació d'impacte ambiental, d'espais naturals i de protecció d'espècies.  
Secció cinquena  
Direcció General de Qualitat Ambiental  
Article 13  
A la Direcció General de Qualitat Ambiental li competirà l'elaboració i proposta de plans i programes ambientals; l'impuls a l'adopció de tecnologies no contaminants per les empreses; els residus sòlids; l'eliminació, tractament, recuperació, reciclatge i reutilització d'aquests; el control de la contaminació atmosfèrica; la gestió i control de la qualitat de les aigües continentals i naturals i els recursos hidrològics, planificació i gestió de programes de subvencions per a la millora ambiental, de processos productius i compliment de polítiques comunitàries en aquesta matèria.  
Secció sisena  
De la Direcció General d'Educació Ambiental  
Article 14  
A la Direcció General d'Educació Ambiental li correspondrà la promoció i coordinació dels plans i programes de formació mediambiental dirigits a tots els sectors socials, i fomentar en la societat valenciana la generalització de pràctiques i usos de mitjans i productes innocus per al medi ambient.  
CAPÍTOL III  
De la organització territorial de la Conselleria de Medi Ambient  
Article 15  
Per a la gestió desconcentrada de les seues competències, la Conselleria de Medi Ambient s'organitza territorialment en serveis territorials.  
Secció primera  
Dels serveis territorials  
Article 16  
En cada una de les tres províncies de la Comunitat Valenciana hi haurà un servei territorial de medi ambient que gestionarà les competències que se li atribuïsquen en la matèria, en el respectiu àmbit territorial.  
Article 17  
Els serveis territorials dependran orgànicament del secretari general i funcionalment d'aquest i dels directors generals en les matèries de la respectiva competència, sense perjudici de la superior autoritat del conseller de Medi Ambient.  
Article 18  
Al front de cada servei territorial hi haurà un director territorial que dirigirà i coordinarà les diverses seccions i unitats administratives, vetlarà pel correcte funcionament d'aquestes, prenent les mesures que calguera, i exercirà totes aquelles facultats que se li deleguen o assignen.  
DISPOSICIONS ADDICIONALS  
Primera  
Les referències que les disposicions vigents facen a la Conselleria d'Agricultura i Medi Ambient, o a qualsevol dels seus òrgans, en les matèries pròpies d'aquesta Conselleria, s'entendran referides a la Conselleria de Medi Ambient i als respectius òrgans previstos en aquest reglament.  
Segona  
La Conselleria d'Economia, Hisenda i Administració Pública efectuarà les modificacions pressupostàries derivades d'aquest reglament. Mentrestant, correspondrà a la Conselleria de Medi Ambient l'execució dels crèdits de la secció 12 en aquelles competències que li han estat atribuïdes.  
DISPOSICIÓ TRANSITÒRIA  
Fins que no s'adeqüen els diferents llocs de treball al que es s'estableix en aquest reglament, el personal afectat per les seues disposicions romandrà en els seus llocs corresponents, sense perjudici de l'adscripció als centres directius que corresponguen.  
DISPOSICIÓ DEROGATÒRIA  
Es deroguen expressament el Reglament Orgànic i Funcional de la Conselleria d'Agricultura i Medi Ambient contingut en el Decret 22/1996, de 5 de febrer, del Govern Valencià, i el Decret 192/1996, de 25 d'octubre, pel qual es modifica l'esmentat reglament, i totes les disposicions d'igual o inferior rang que s'oposen al que s'estableix en aquest decret.  
DISPOSICIONS FINALS  
Primera  
El conseller de Medi Ambient dictarà les disposicions que calguen per a l'aplicació i el desplegament d'aquest decret.  
Segona  
Aquest decret entrarà en vigor el mateix dia de la seua publicació en el Diari Oficial de la Generalitat Valenciana.  
Valencia, 26 de febrer de 1997.  
El president de la Generalitat Valenciana  
Eduardo Zaplana Hernández-Soro  
El conseller de Medi Ambient  
José Manuel Castellá Almiñana


Còpia Permalink ELI